钦定古今图书集成/明伦汇编/官常典/第599卷 > 吕昌
## 钦定古今图书集成/明伦汇编/官常典/第599卷 > 吕昌

按《绍兴府志》：“昌字好隆，新昌人。正统中，举进士，授御
史，屡言时政得失。监收京仓粮，剔剜蠹耗，民皆便之。
迁福建按察佥事，事有切于军民者，锐志勇为，大盗
啸聚山谷间，昌率兵深入，反复开谕，皆感服散去。迁
江西按察副使，听讼明决。临川令尝被诬，昌为白之，
间以私馈来谢，昌拒之曰：‘汝以我执法为徇情耶’？其”
人愧去。中贵叶镇守，横甚，其仆白日杀人市中，昌捕
得，论死。会淮邸责民子钱甚急，昌视其券久入息多
者即焚之。叶乃谩语激怒王，王疏奏昌侵侮宗室，事
下御史。御史素贤昌，抗章讼之，事乃白。再迁陕西按
察使。值边备方急，民困供输，累疏便宜十馀事，上悉
嘉纳。陕为汉、唐故都，其谣俗喜伉壮巨侠。司千户赀
雄一方，怙势杀人。昌至，声冤者数十百人。司惧，要当
路以书抵昌。昌按其事，有验，即上状逮系，毙之狱中，
于是直声震中外，然迟徊不徙者数年。疾且革，乃召
其子议。议至而昌卒，箧无遗金，寮采将以公钱赙，忽
梦议而呼之曰：“若父为吏三十年，未尝私一钱，乃今
欲以遗骨为利耶？”议觉而痛泣，旦日即奉榇行。所著
有《耻斋集》。仲子谌，有《东皋集》。